Mads Mikkelsen

Mads Dittmann Mikkelsen (født 1965) er en dansk skuespiller. Han har medvirket i en lang rekke danske og internasjonale film- og TV-produksjoner som Pusher-trilogien, En kongelig affære, Jakten, Et glass til, Retfærdighedens ryttere, Doctor Strange og Fabeldyr: Humlesnurrs hemmeligheter.

Etter at han ble utdannet fra Aarhus Teaterskole i 1996, medvirket han i teaterforestillinger ved Aarhus Teater, Aveny-T og Østre Gasværk Teater. Han fikk sitt nasjonale gjennombrudd i 1996, da han var med i den første Pusher-filmen. Et tiår senere fikk han sitt internasjonale gjennombrudd med rollen som skurken Le Chiffre i James Bond-filmen Casino Royale (2006) og har siden medvirket i internasjonale film- og TV-produksjoner som Coco Chanel & Igor Stravinsky (2008), Hannibal (2013–2015), Doctor Strange (2016), Rogue One: A Star Wars Story (2016) og Fabeldyr: Humlesnurrs hemmeligheter (2022).

Gjennom sin karriere har Mikkelsen mottatt mange priser og nominasjoner, som BAFTA- og Cannes-nomineringer for beste mannlige skuespiller og Den europeiske filmprisen-, Bodilprisen- og Robert-priser, og han ble i 2010 utnevnt til ridder av Dannebrogordenen.

 Oppvekst 
Mikkelsen ble født i København som sønn av Henning Mikkelsen og Bente Christiansen. Storebroren Lars Mikkelsen ble født året før, i 1964, og de vokste opp på Nørrebro. Som barn og ung drev Mikkelsen med gymnastikk og var senere gymnastikktrener i Gymnastikforeningen Gefion i elleve år. Etter at han ble student fra Metropolitanskolen i 1984, var han en del av den profesjonelle moderne dansegruppen Micado danse Ensemble i følgende åtte år, som han blant annet opptrådte sammen med i Cirkusrevyen i 1990.

 Karriere 
 1996–2000: Gjennombrudd, Pusher, Blinkende lykter 
Etter at han fikk ut fra teaterskolen medvirket han i i forestillingen Kunst ved Aarhus Teater, Paradis (1997), Længe siden (1999) og Fiaskospiralen (1999) ved Aveny-T og i Romeo og Julie ved Østre Gasværk Teater i 1998.

Mikkelsen spilte i to kortfilmer i 1996; i Café Hector som Anders og i Blomsterfangen i rollen som Max. Blomsterfangen vant Robertprisen for årets korte novellefilm i 1997.

Mikkelsen slo igjennom i 1996 med filmen Pusher, som var regissør Nicolas Winding Refns filmdebut, hvor Mikkelsen spilte Tonny og medspillerne var Kim Bodnia, Laura Drasbæk og Slavko Labovic. Refn hadde sett Mikkelsen opptre i en teaterforestilling på Aarhus Teater og syntes at måten han snakket på, hurtig københavnsk, passet godt til rollen. Mikkelsen ble dermed tilbudt rollen som Tonny.
Mikkelsen har senere uttalt at filmen var definerende for hans karriere: 
«... Jeg har meget svært ved at forestille mig min karriere uden den film. Jeg var selvfølgelig kommet i gang på en anden måde, men udover at den film viste folk, at her var jeg som skuespiller, hvilket jo var vigtigt, var det også måden, vi arbejdede på. Den var så rigtig og inspirerende for mig, at havde jeg ikke startet med den, ved jeg ikke, om jeg havde fundet den måde at arbejde på meget senere. .. [..] ..Man kan næsten ikke bedømme, hvor meget den har betydet for mig. Næsten alt..»

Mikkelsens prestasjon som Tonny la kimen til noen av hans etterfølgende roller, som i filmen Bleeder fra 1999 og Blinkende lykter fra 2000. I Bleeder spiller Mikkelsen igjen med Kim Bodnia i regi av Nicolas Winding Refn, i rollen som den sjenerte og sky filmnerden Lenny. I Anders Thomas Jensens Blinkende lykter spilte han den skyteglade og voldelige Arne og medspillere var Søren Pilmark, Ulrich Thomsen og Nikolaj Lie Kaas, som sammen utgjør en kriminell bande, og kjøper en nedslitt restaurant.

 2001–2005: De grønne slagtere, Rejseholdet 
I 2001 medvirket Mikkelsen i komedien Monas verden, regissert av Jonas Elmer. Samme år var han også med i komedien En kort en lang, skrevet og regissert av Hella Joof. Her spilte han den homoseksuelle Jacob, som på kvelden for offentliggjøringen av  forlovelsen med kjæresten Jørgen (Troels Lyby) forelsker seg i deres felles venninne Caroline (Charlotte Munck). Mikkelsen vant sin første Zulu Award i kategorien årets danske skuespiller for rollen i 2002.

I 2002 spilte Mikkelsen i det skandinaviske dramaet Jeg er Dina, regissert av Ole Bornedal, hvor han hadde rollen som Dinas stesønn, Niels.

Samme år var han også med i det romantiske dramaet Elsker dig for evigt i rollen som legen Niels, som innleder et forhold med kjæresten til en pasient, som Niels' kone på tragisk måte har kjørt ned. Filmen er regissert av Susanne Bier, og har også Sonja Richter, Nikolaj Lie Kaas og Paprika Steen på rollelisten. Rollen ga Mikkelsen hans første Bodil- og Robertpris-nomineringer, begge i kategorien beste mannlige hovedrolle. I 2002 var han også med i det dansk-skotske dramaet Wilbur begår selvmord, som er skrevet av Lone Scherfig og Anders Thomas Jensen, og regissert av Scherfig. Mikkelsen spiller rollen som den danske psykologen Horst.

Mikkelsen spilte i komedien De grønne slagtere i 2003. Her hadde han rollen som slakteren Svend, som sammen med kompanjongen Bjarne, (Nikolaj Lie Kaas), kjemper for å få slaktebutikken til å gå, inntil de en dag får tak i noe helt spesielt kjøtt, som snart blir ettertraktet av kundene i byen. Filmen er skrevet og regissert av Anders Thomas Jensen og mottok overveiende positive anmeldelser, men levde ifølge kritikere ikke opp til forventningene etter suksessen med filmen Blinkende lykter. Mikkelsen ble nominert til Bodilprisen for beste mannlige hovedrolle for rollen i 2004.

I 2003 var han også med i den spansk-dansk komedien Torremolinos 73, hvor han hadde en mindre rolle som dansken Magnus. Samme år medvirket han også i Ole Bornedals stykke Mænd uden noget på Aveny-T, sammen med Dejan Čukić.

Fra 2000 til 2004 spilte Mikkelsen i den danske TV-serien Rejseholdet, hvor han fremstilte kriminalassistent Allan Fischer. TV-serien ble sendt i fire sesonger, hvor Mikkelsen medvirket i alle 32 episodene. I 2002 mottok serien en Emmy Award i kategorien beste internasjonale dramaserie og samme år vant Mikkelsen prisen for beste skuespiller under Copenhagen TV Festival for sin prestasjon. Mikkelsen har uttalt at han likte den tiden han var med på å lage serien: 
«.. Vi elskede at være sammen, og det var vildt for det er ikke så tit, at man har fast job i et helt år som skuespiller. Det var ret unikt dengang. Jeg ville elske at komme tilbage og lave noget med Lars Brygmann og Waage Sandø, om det så er Rejseholdet eller noget andet.»

I 2004 gjenopptok Mikkelsen sin gjennombruddsrolle som Tonny i filmen Pusher II, som er en fortsettelse av Pusher fra 2000. Nicolas Winding Refn var igjen regissør, og filmen har denne gang Tonny som hovedperson, som vender tilbake til sitt gamle liv etter en fengselsdom for å finne ut at han har en nyfødt sønn. Mikkelsen vant for første gang Bodilprisen for beste mannlige hovedrolle og Robertprisen for årets mannlige hovedrolle for sin prestasjon i 2005. I 2004 spilte han også i den amerikanske filmen King Arthur i rollen som Tristan, en av Kong Arthurs riddere av det runde bord, hvor han spilte sammen med blant annet Clive Owen og Keira Knightley.

I 2005 medvirket Mikkelsen igjen i en film regissert av Anders Thomas Jensen; Adams æbler, hvor han spiller presten Ivan med Ulrich Thomsen, Nicolas Bro, Paprika Steen, Ali Kazim og Ole Thestrup. Mikkelsen ble nominert til Robertprisen for årets mannlige birolle for rollen i 2006. Samme år var han også med i ungdomsserien Julie, hvor han spilte Julies far, Harald.

 2006–2010: Internasjonalt gjennombrudd, Casino Royale 
I 2006 spilte Mikkelsen mot Stine Stengade og Jana Plodková i Ole Christian Madsens film Praha. For rollen som Christoffer ble han nominert til Bodilprisen for beste mannlige hovedrolle og Robertprisen for årets mannlige hovedrolle i 2007 og han vant en Zulu Award i en lignende kategori. Samme år fikk Mikkelsen sin første store internasjonale suksess i rollen som skurken Le Chiffre i James Bond-filmen, Casino Royale. I 2006 hadde Mikkelsen hovedrollen i Susanne Biers drama Efter brylluppet hvor han spilte sammen med Sidse Babett Knudsen, Rolf Lassgård og Stine Fischer Christensen. Filmen ble nominert til Oscar for beste internasjonale film i 2007. For sin rolle som Jakob vant han prisen for beste skuespiller ved den internasjonale filmfestivalen i Palm Springs, og mottok både en European Film Award- og en Robert-nominasjon.

I 2008 fremstilte Mikkelsen den danske motstandskjemperen Jørgen Haagen Schmith i Ole Christian Madsens Flammen & Citronen. Thure Lindhardt spilte Bent Faurschou Hviid. Filmen er løst basert på virkelige hendelser som involverte de to mest aktive motstandskjemperne fra den danske motstandsgruppen Holger Danske under andre verdenskrig.

I 2008 la Mikkelsen også stemme til Le Chiffre-karakteren i videospillet 007: Quantum of Solace. Det følgende år, 2009, spilte han komponisten Igor Stravinskij med Anna Mouglalis i Jan Kounens film Coco Chanel & Igor Stravinsky. Historien er basert på romansen mellom komponisten og motedesigneren Coco Chanel i 1920-årenes Frankrike. Som forberedelse til rollen, måtte Mikkelsen i løpet av få uker lære seg selv fransk og russisk og å spille klaver.

I 2009 var Mikkelsen igjen med i en Nicolas Winding Refn-produksjon, hvor han spiller den nordiske krigeren One-Eye, under korstogene i filmen Valhalla Rising og Draco, en selvoppofrende leder av kongens hær i den britiske filmen Clash of the Titans fra 2010.

I 2010 inngikk Mikkelsen også i en reklame for reisebyrået Star Tour, hvor han under slagordet «Dage du aldrig glemmer» reklamerte for byråets dengang nyeste resort på Koh Samet i Thailand, hvor reklamen også ble tatt opp.

 2011–2015: Jakten, En kongelig affære, Hannibal 
mini|Mikkelsen under San Diego Comic-Con i 2016.
Mikkelsen spilte i 2011 rollen som Comte de Rochefort i De tre musketerer.

I 2012 hadde han hovedrollen som Lucas i Thomas Vinterbergs prisbelønte film Jakten. Lucas blir urettmessig
beskyldt for seksuelle overgrep mot et barn. Filmen mottok flere priser og nominasjoner og Mikkelsen selv fikk Bodilprisen for beste mannlige hovedrolle og Robertprisen for årets mannlige hovedrolle i 2012. Han vant også prisen for beste mannlige skuespiller ved Cannes Film Festival samme år.

I 2012 spilte Mikkelsen også med i det historiske dramaet En kongelig affære, hvor han hadde rollen som den preussiske livlegen Johann Friedrich Struensee, som innledet et forhold med dronning Caroline Mathilde, mens han behandlet den psykiske syke danske kongen, Christian VII. Filmen ble også en internasjonal suksess, og mottok en Sølvbjørn.
Den var nominert til Beste fremmedspråklige film ved Den 70. Golden Globe-utdelingen og til Oscar for beste internasjonale film i 2013.

Mikkelsen spilte Hannibal Lecter i NBCs TV-serie Hannibal (2013–2015), hvor han blant annet spilte sammen med Hugh Dancy. Anmelderne hos NRK P3s Filmpolitiet ga serien terningkast fem og Mikkelsens innsats som Lecter fikk svært god omtale.

I 2013 medvirket han i den romantiske dramafilmen The Necessary Death of Charlie Countryman hvor han spilte sammen med Shia LaBeouf og Evan Rachel Wood. 
Samme år hadde han tittelrollen i filmen Michael Kohlhaas.

I 2014 spilte han i den danske western The Salvation, som ble regissert av Kristian Levring. Her spilte han sammen med Eva Green, Jeffrey Dean Morgan og den danske sangeren, Nanna Øland Fabricius.

Mikkelsen spilte i 2015 i sin fjerde Anders Thomas Jensen-produksjon med filmen Mænd og høns, hvor også Nikolaj Lie Kaas, Nicolas Bro, David Dencik og Søren Malling medvirker.  Samme år medvirket han også i den amerikanske sangeren Rihannas musikkvideo til sangen «Bitch Better Have My Money», hvor han spiller rollen som hennes revisor.

 2016–: Marvel, Star Wars, Et glass til 
mini|En del av skuespillerne fra Doctor Strange under San Diego Comic-Con i 2016. Fra venstre Tilda Swinton, Rachel McAdams, Chiwetel Ejiofor og Mads Mikkelsen.
I 2016 var Mikkelsen tatt ut til å være en del av hovedkonkurransens jury under Filmfestivalen i Cannes, etter at han i 2012 fikk prisen for beste mannlige skuespiller for Jakten.

I 2016 spilte Mikkelsen rollen som superskurken Kaecilius i Marvel-filmen Doctor Strange, blant andre medvirkende var Benedict Cumberbatch og Rachel McAdams. Samme år hadde han rollen som Galen Erso i filmen Rogue One: A Star Wars Story.

Mikkelsen har i omganger vært frontfigur for det danske ølmerket Carlsberg. I 2017 var han med i en reklamefilm primært rettet mot
det britiske markedet, hvor han syklet rundt i Københavns gater under slagordet «The Danish Way». Han inngikk i 2020 et nytt samarbeid med Carlsberg.

I 2018 spilte han den eneste overlevende etter et flystyrt i Arktis i thrilleren Arctic og hadde en mindre birolle i Julian Schnabels biografiske film om Vincent van Gogh, At Eternity's Gate, med Willem Dafoe som Van Gogh.

Mikkelsen la stemme til Hideo Kojimas videospill Death Stranding i 2019 og samme år var han med i Jonas Åkerlunds actionfilm Polar.

Etter fem år vendte Mikkelsen i 2020 tilbake til dansk film, og var med i Thomas Vinterbergs film Et glass til, hvor han spilte sammen med Thomas Bo Larsen, Lars Ranthe og Magnus Millang. Filmen vant Oscar for beste internasjonale film i 2021. Dette var Mikkelsens fjerde medvirkning i en film som har blitt nominert til en Oscar (Efter brylluppet (2007), En kongelig affære (2013) og Jakten (2014)). Mikkelsen mottok en BAFTA-nominering for beste mannlige hovedrolle og vant Bodilprisen, Robertprisen og European Film Awards i samme kategori.

I 2020 var Mikkelsen også med i sin femte Anders Thomas Jensen-regisserte film med filmen Retfærdighedens ryttere,. I filmen spilte han med Nicolas Bro, Nikolaj Lie Kaas og Lars Brygmann. Mikkelsen ble nominert til Robertprisen for årets mannlige hovedrolle.

I 2021 spilte Mikkelsen i den amerikanske actionfilmen Chaos Walking, med Daisy Ridley og Tom Holland.

I 2022 hadde han rollen som Gellert Grindelwald i Fabeldyr: Humlesnurrs hemmeligheter. Mikkelsen overtok rollen fra Johnny Depp som spilte Grindelwald i tidligere Fabeldyr-filmer, men som i november 2020 ble bedt om å trekke seg.

 Filmografi 
 Spillefilmer 
 År Tittel Rolle 1996 Pusher Tonny1998VildsporJimmyNattens engelRonnie 1999 Bleeder Lenny 2000 Blinkende lykter Arne 2001 Monas verden Casper En kort en lang Jacob 2002 Jeg er Dina Niels Elsker dig for evigt Niels Wilbur Wants to Kill Himself Horst 2003 De grønne slagtere Svend Torremolinos 73 Magnus 2004 King Arthur Tristan Pusher II Tonny 2005 Adams æbler Ivan 2006 Efter bryllupet Jacob Petersen Praha Christoffer Exit Thomas Skepphult Casino Royale Le Chiffre 2007 Arn – Tempelridderen Valdemar II av Danmark 2008 Flammen & Citronen Citronen (Jørgen Haagen Schmith ) 2009 Coco Chanel & Igor Stravinsky Igor Stravinskij Valhalla Rising One-Eye The Door David Andernach 2010 Clash of the Titans Draco 2011 De tre musketerer Rochefort Moomins and the Comet Chase Sniff (stemme) 2012 En kongelig affære Johann Friedrich Struensee Move On Mark Jakten Lucas 2013 The Necessary Death of Charlie Countryman Nigel Michael Kohlhaas Michael Kohlhaas 2014 The Salvation John 2015 Mænd og høns Elias2016Doctor StrangeKaecilius Rogue One: A Star Wars StoryGalen Erso2018 Van Gogh - At Eternity's Gate Prest Arctic Overgård  Polar Duncan Vizla 2020 Et glass til Martin  Retfærdighedens ryttere Markus 2021 Chaos Walking Mayor Prentiss 2022 Fabeldyr: Humlesnurrs hemmeligheter Gellert Grindelwald 2023 Bastarden Ludvig von Kahlen Indiana Jones and the Dial of Destiny Dr. Voller 2025 Den siste viking Manfred

 Kortfilmer 
 År Film Rolle1996 Café Hector Anders Blomsterfangen Max 1997 Svensk roulette Mogens 1999 Tom Merritt Elmer Karr  Nana Medvirkende 2002 Dykkerdrengen Anders' far  2003 Nu Jakob som ung 2016 Le Fantôme Le Fantôme 
 TV-serier 
ÅrTittelRolle2000–04RejseholdetAllan Fischer2005KlovnFotballspiller, ep. 8JulieHarald, Julies far2013HannibalHannibal Lecter
 Stemmer til tegnefilmer 
 År Tittel Rolle 2001 Monsterbedriften Randall Boggs2006BilerRonny Ræs2017Biler 3Ronny Ræs2024Mufasa: The Lion KingKiros

 Videospill 
ÅrTittelRolle2008007: Quantum of SolaceLe Chiffre2019Death StrandingCliff

 Utmerkelser (utvalg) 
ÅrPrisTittelResultat2003Bodilprisen for beste mannlige hovedrolleElsker dig for evigtRobertprisen for årets mannlige hovedrolle2004Bodilprisen for beste mannlige hovedrolleDe grønne slagtere2005Zulu Award for Årets Danske Mandlige birollePusher IIBodilprisen for beste mannlige hovedrolleRobertprisen for årets mannlige hovedrolle 2006Bodilprisen for beste mannlige birolleAdams æbler 2006European Film Award for Best Actor Efter brylluppet2007Bodilprisen for beste mannlige hovedrollePrahaRobertprisen for årets mannlige hovedrolleZulu Award for Årets Danske Mandlige hovedrolle2008European Film Award for Best ActorFlammen & Citronen2009Robertprisen for årets mannlige birolleFlammen & Citronen2011Robertprisen for årets mannlige hovedrolleValhalla Rising2011European Achivement in World Cinema(For sin samlede innsats i film.)2012European Film Award for Best Actor JaktenCannes filmfestival Award for Best Actor2013Bodilprisen for beste mannlige hovedrolleEn kongelig affæreRobertprisen for årets mannlige hovedrolle2014Saturn AwardHannibal2014Bodilprisen for beste mannlige hovedrolleJaktenRobertprisen for årets mannlige hovedrolle2015Saturn AwardHannibal2016Saturn AwardHannibal2016Robertprisen for årets mannlige hovedrolleMænd & høns2021European Film Award for Best ActorEt glass tilBodilprisen for beste mannlige hovedrolleRobertprisen for årets mannlige hovedrolle2021BAFTA Award for Best Actor in a Leading RoleEt glass til2021Robertprisen for årets mannlige hovedrolleRetfærdighedens ryttere2023European Film Award for Best ActorBastarden2024Robertprisen for årets mannlige hovedrolleBastarden2024Bodilprisen for beste mannlige hovedrolleBastarden2026European Film Award for Best ActorDen siste vikingRobertprisen for årets mannlige hovedrolle
 Øvrige 
I 2010 ble Mikkelsen slått til ridder av Dannebrogordenen og i 2016 til ridder av den franske Ordre des Arts et des Lettres.

 Privatliv 
Mikkelsen er gift med danser og koreograf Hanne Jacobsen og har to barn.

 Referanser 




















































 Eksterne lenker 



Kategori:Danske skuespillere
Kategori:Riddere av Dannebrogordenen
Kategori:Ordre des Arts et des Lettres
Kategori:Bodilprisen for beste mannlige hovedrolle
Kategori:Robertprisen for årets mannlige hovedrolle
Kategori:Personer fra København
Kategori:The Game Awards-vinnere